આસાન લાગતા લક્ષ્યાંક સામે પહેલેથી જ પ્રી-ક્વૉર્ટરની રેસમાંથી આઉટ થઈ ગયેલી સત્તરગામ શ્વેતામ્બર મૂર્તિપૂજક જૈને બૅટિંગમાં ઊતરીને ખરાબ શરૂઆત કરી હતી. ૧૦ રનના સ્કોર પર જ પ્રથમ બે ઓવરના અંતે ૩ વિકેટો પડી ગઈ હતી, જેમાંથી બે ખેલાડી ઝીરોમાં આઉટ થયા હતા. એમાં વળી મનીષ ભટ્ટની બીજી ઓવર મેઇડન જતાં સ્કોર માઇનસ ૬ થઈને ૪ પર આવી ગયો હતો. પાંચમી ઓવર શરૂ થઈ ત્યારે ફરી એક વખત માંડ સ્કોર ૧૦ પર પહોંચ્યો હતો ત્યાં બોલર યાજ્ઞિક પંડ્યાએ ઉપરાઉપરી બે વિકેટો ખેરવી નાખતાં ૨૦ રન માઇનસ થતાં એ ઓવરના અંતે સ્કોર માઇનસ ૧૦ પર જતો રહ્યો હતો. સત્તરગામ શ્વેતામ્બર મૂર્તિપૂજક જૈનની બૅટિંગ દરમ્યાન રન બનાવવામાં સાપસીડીનો ખેલ ચાલતો રહ્યો હતો અને આખી ટીમ માઇનસમાંથી સ્કોરને ૭.૨ ઓવરમાં માત્ર બે રન પર પહોંચાડીને ઑલઆઉટ થઈ ગઈ હતી. એમના ૭ બૅટ્સમેનો ખાતું પણ નહોતા ખોલાવી શક્યા. આમ ત્રિવેદી મેવાડા બ્રાહ્મણે સત્તરગામ શ્વેતામ્બર મૂર્તિપૂજક જૈનને ૬૭ રનથી શરમજનક હાર આપી શાનદાર રીતે પ્રી-ક્વૉર્ટરમાં પ્રવેશ મેળવી લીધો હતો.